《明堂大礼》
宋代·胡宿

路寝尊严配，明廷考旧图。房心通气象，太紫状规模。

翊卫多仪缛，斋祠至信孚。笾羞甘菲薄，鼎味却鲜腴。

日月垂天象，鸾龙奋宝跗。乐均谐睿律，礼蕝润宸谟。

剑佩千官拱，梯航四海趋。谦恭虚小次，登降谨黄衢。

德盛三灵格，恩流万物苏。甘泉陪法从，千载喜歌虞。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。